
–	der henviser til forretningsordenens artikel 150, stk. 5, og artikel 136, stk. 4,
A.	der henviser til, at beskyttelse af mindretals nationale eller etniske, kulturelle, religiøse og sproglige identitet er forankret i den folkeretlige sædvaneret som afspejlet i FN's erklæring vedrørende rettigheder for personer, der tilhører nationale eller etniske, religiøse og sproglige minoriteter; der henviser til, at staterne er forpligtet til at opretholde disse standarder;
B.	der henviser til, at Kinas Nationale Folkekongres den 12. marts 2026 vedtog loven om fremme af etnisk enhed og fremskridt, som i yderligere grad integrerer statslig ideologi og prioriterer mandarin inden for uddannelse og det offentlige liv samt i medierne, og som intensiverer institutionaliseret undertrykkelse og assimilering af etniske mindretals identiteter, herunder tibetanere, hui-folket, uighurer, manchuer og mongoler; der henviser til, at denne nye lov afviger betydeligt fra Kinas lov om regional etnisk autonomi fra 1984;
C.	der henviser til, at lovens ekstraterritoriale rækkevidde giver mulighed for retsforfølgning af personer i udlandet, der anses for at undergrave den "etniske enhed" i Kina;
D.	der henviser til, at forværringen af menneskerettighedssituationen i Kina har lagt pres på landets forbindelser med EU; der henviser til, at respekt for menneskerettighederne, demokratiet og retsstatsprincippet bør være et centralt element i EU's forbindelser med Kina;
1.	fordømmer på det kraftigste Kinas undertrykkende assimileringspolitikker og de konsekvente krænkelser af de universelle menneskerettigheder, herunder i Tibet, Xinjiang og Indre Mongoliet;
2.	udtrykker dyb bekymring over den vedtagne lov om fremme af etnisk enhed og fremskridt, som åbent fremmer assimileringspolitikker og begrænser de kulturelle, religiøse og sproglige frihedsrettigheder for forskellige grupper i og uden for Kina;
3.	opfordrer indtrængende Kina til at ophæve denne lov for således at opretholde sine forpligtelser i henhold til folkeretten med hensyn til ikkeforskelsbehandling samt med hensyn til beskyttelse og fremme af etniske og religiøse mindretal;
4.	opfordrer Rådet til at aktivere den globale EU-menneskerettighedssanktionsordning mod embedsmænd og enheder, der er ansvarlige for at udarbejde og gennemføre denne lov;
5.	beklager lovens ekstraterritoriale bestemmelser, der udgør tværnational undertrykkelse; opfordrer indtrængende alle EU-medlemsstater til at suspendere udleveringsaftaler med Kina for at beskytte forfulgte personer, der er bosiddende i EU, mod risikoen for tværnational undertrykkelse i henhold til denne lov;
6.	afviser på det kraftigste de kinesiske myndigheders forsøg på at blande sig i anerkendelsen og uddannelsen af tibetanske buddhistiske åndelige ledere; understreger, at arven efter Dalai Lama er et rent religiøst anliggende, som udelukkende skal afgøres i overensstemmelse med tibetanske buddhistiske traditioner;
7.	opfordrer til øjeblikkelig løsladelse af Kinas politiske fanger, herunder Choktrul Dorje Ten Rinpoche, Palden Yeshi, Sakharovprismodtager Ilham Tohti, den 11. Panchen Lama Gedhun Choekyi Nyima og den mongolske aktivist Hada; opfordrer Tjenesten for EU's Optræden Udadtil, Kommissionen og medlemsstaterne til fortsat at rejse disse sager over for Kina;
8.	opfordrer FN's højkommissær for menneskerettigheder til at udarbejde en ajourført situationsrapport, der specifikt omhandler loven fra 2026;
9.	mener, at indførelsen og håndhævelsen af denne lov vil få alvorlige konsekvenser for forbindelserne mellem EU og Kina;
10.	pålægger sin formand at sende denne beslutning til medlemsstaterne og de øvrige EU-institutioner, Kinas regering, FN og den tibetanske centraladministration.

